
Riigihanke „Narva linna välisvalgustus- ja foorisüsteemi kaasajastamise projekti koostamine” 
avatud hankemenetluse korraldamine 

1. Asjaolud ja menetluse käik
Majandus- ja kommunikatsiooniministri 07.11.11 käskkirjaga nr 11-0331 kinnitati „Välisvalgustussüsteemide kaasajastamise programm", mille raames on Narva linn esitanud projekti "Renovation of Outdoor Lighting System in the City of Narva“.
Projekti realiseerimise raames tuleb korraldada riigihange välisvalgustus- ja foorisüsteemi kaasajastamise projekti koostamiseks.
Hankelepingu eeldatav maksumus (75 000 eurot) ületab riigihangete siseriiklikku piirmäära  ning hankijal on kohustus korraldada RHS-is sätestatud korras riigihankemenetlus. Hankedokumendid on  vastavalt Narva Linnavalitsuse 08.03.2006.a määruse nr 298 „Riigi-hangete läbiviimise reglement“ §-dele 4 ja 5, Narva Linnavalitsuse 29.12.2005.a korraldusega nr 1400-k „Riigihanke konkursikomisjoni koosseisu kinnitamine“ moodustatud riigihanke konkursi-komisjoni esimehega kooskõlastatud.

Hankija sõlmib hankelepingu edukaks tunnistatud pakkumuse teinud pakkujaga üksnes juhul, kui programmi „Välisvalgustussüsteemide kaasajastamise programm" (kinnitatud Majandus- ja kommunikatsiooniministeeriumi 07.11.11 käskkirjaga nr 11-0331) projekti "Renovation of Outdoor Lighting System in the City of Narva“ (Greening Plan ja arvutuste tabel) raames eraldatakse Majandus- ja Komminikatsiooniministeeriumi poolt Narva linnale toetus.

2. Õiguslikud alused

Riigihangete seaduse [RHS] § 10 lg 1 p 2 alusel riigihangete seaduses sätestatud korda on kohustatud järgima kohaliku omavalitsuse üksus, kohaliku omavalitsuse asutus või kohalike omavalitsuste ühendus, kes riigihangete seaduse mõistes on hankija. RHS § 2 lg 2 kohaselt, riigihangeteks riigihangete seaduse tähenduses on muuhulgas hankija poolt teenuste tellimine. RHS § 15 lg 1 p 2 järgi, riigihanke hankemenetluse korraldamise kohustuse maksumuse piirmäär riigihangete seaduse tähenduses on 2008. aastal ja hiljem alustatud riigihangete puhul teenuste korral 40 000 eurot.

Vastavalt Narva Linnavalitsuse 08.03.2006.a määruse nr 298 „Riigihangete läbiviimise reglement“ §-le 6 riigihanke pakkumismenetlus algatatakse ning pakkumismenetluse liik ja riigihanke eest vastutav isik määratakse Narva Linnavalitsuse korraldusega. Haldusmenetluse seaduse [HMS] § 2 lg 2 ütleb sõnaselgelt, et riigihankemenetlusele ei kohaldu haldusmenetluse seaduse sätted. Riigihankemenetlus on avalik-õiguslik menetlus, mis on allutatud vahendatud halduskohtulikule kontrollile. Seega ei ole käesoleva korralduse puhul tegemist haldusorgani poolt haldusülesande täitmisel avalik-õiguslikus suhtes üksikjuhtumi reguleerimiseks antud, isiku õiguste või kohustuste tekitamisele, muutmisele või lõpetamisele suunatud eksternse õigusaktiga, mistõttu „Riigihangete läbiviimise reglemendi“ §-s 6 nimetatud linnavalitsuse korraldusele ei laiene haldusmenetluse seaduses haldusaktidele sätestatud imperatiivsed nõuded (vorm, vaidlustamisviide jms). 
3.
Otsus
3.1. 
Algatada riigihanke „Narva linna välisvalgustus- ja foorisüsteemi kaasajastamise projekti koostamine“ avatud hankemenetlus, vastavalt lisatud hankedokumentidele.
3.2. 
Määrata ülalnimetatud riigihankes hankijaks Narva Linnavalitsuse Linnavara- ja Majandusamet ning riigihanke eest vastutavaks isikuks kommunaalmajandusosakonna teedeteenistuse vanemspetsialist Tatjana Rušeljuk.
3.3.
Volitada Narva Linnavalitsuse Linnavara- ja Majandusametit, ametiasutuse põhimääruse järgse esindaja isikus, sõlmima edukaks tunnistatud pakkumuse esitanud pakkujaga hankeleping hankedokumentides määratud tingimustel.

4. 
Rakendussätted

4.1.
Korraldus jõustub seaduses sätestatud korras.
4.2.
Pakkuja, taotleja või hankemenetluses osalemisest huvitatud isik võib vaidlustada hankija tegevuse, sealhulgas hanke alusdokumendi, riigihangete seaduses sätestatud korras.

